Bumm.sk | Magyar sörök a világ legjobbjai között
2010. április 29. csütörtök - 15:55
Aranyérmet nyertek a Dreher Sörgyárak Zrt. Arany Ászok, Arany Ászok Félbarna, Dreher Bak, Dreher 24, és Dreher Classic termékei.
Az Arany Ászok és a Dreher Bak kategóriájuk legmagasabb elismerését a Nagy Aranymedált (Grand Gold) nyerték el. Ezt az elismerést azok a termékek kapják, amelyek minden vizsgálati szempont, azaz a laboratóriumi elemzésektől az érzékszervi vizsgálatokig 90 százalék fölötti eredményt érnek el.
A Heineken Hungária Zrt. Soproni márkája a Nemzetközi Kiváló Minőség Trófeát nyerte el, ezt a díjat azoknak a márkáknak adják, amelyek három egymást követő évben is elnyerik kategóriájuk aranyérmét. Ugyanebben a kategóriában a Dreher Classic is a legjobbak közé került. Ez a sörfajta immár kilencedik alkalommal lett aranyérmes a nemzetközi megmérettetésen.
Az 1961-ben Belgiumban alapított Monde Selection független minőségértékelő intézet célja, hogy megtalálja, és elismerésben részesítse a világ legkiválóbb minőségű termékeit. A brüsszeli székhelyű nemzetközi minőségértékelő intézet évente rendezi meg a versenyt.